section_heading: Vojna karijera
paragraph_text: Hristo Burmov je rođen 23. rujna 1869. u Gabrovu. Sin je Dimitra Burmova. U vojnu službu stupa u lipnju 1887., dok u svibnju 1889. završava Vojnu učilište u Sofiji. Od 1892. služi u 4. topničkoj pukovniji. Te iste godine, u kolovozu, promaknut je u čin poručnika. Od 1894. nalazi se na školovanju u Italiji, u Vojnoj akademiji u Torinu, gdje diplomira 1898. godine. Po povratku u Bugarsku zapovijeda bitnicom u 4. topničkoj pukovniji. U siječnju 1899. unaprijeđen je u čin satnika, dok je u veljači raspoređen na službu u operativni odjel Glavnog stožera. Na navedenoj dužnosti nalazi se iduće dvije godine, do veljače 1902., kada je imenovan zapovjednikom satnije u 1. pješačkoj pukovniji. U stožeru predmetne pukovnije u travnju 1903. postaje stariji pobočnik koju dužnost obnaša do siječnja 1904. kada je imenovan načelnikom stožera 1. brigade 1. sofijske divizije.